**RYŠKĖJANTIS PORTRETAS: GRAFIENĖS MARIJOS TYZENHAUZAITĖS-PŠEZDZIECKIENĖS ASMENYBĖ IR VEIKLA**

**Gintarė Džiaugytė**

**Rokiškio krašto muziejaus muziejininkė**

Marijos Tyzenhauzaitės-Pšezdzieckienės biografija turi mažai išskirtinumų. Ganėtinai ramus gyvenimas, kelionės, sukurta šeima, ligos, netektys – jos gyvenimas, kaip ir kiekvieno mūsų, buvo pilnas tiek malonių, tiek skaudžių etapų. Tačiau iš visų Mariją išskiria jos asmeninės savybės bei platus interesų laukas. Kiekvienam, daugiau pažinusiam šią grafienę, susidarys įspūdis, kurį bene geriausiai išreikš žodis, naudotas į ją besikreipiančių pagalbos ir paramos: *Dobrodziejka* (geradarė). M. Tyzenhauzaitės-Pšezdzieckienės atvaizdas yra žinomas, tačiau pats savaime mums mažai tekalba apie žmogų, kurį matome. Atskleisti šį grafienės portretą ir parodyti tikruosius jo akcentus bei tikrąsias spalvas, iš visų Tyzenhauzų giminės pasižymėjusių vyrų išskirti ir tobulai stiprybę, romumą ir dosnumą savyje suderinusią moterį – toks šio straipsnio tikslas. Pagrindiniai Marijos gyvenimo akcentai jau aptarti anksčiau[[1]](#footnote-1), todėl paskutinis uždavinys ryškinant grafienės portretą – apžvelgti jos asmenybės turtingumą ir universalumą: parodyti ją kaip mecenatę, fundatorę, labdarę, menininkę, dvarininkę.

Šaltinių ir literatūros bazė tokiam tikslui pasiekti nėra skurdi – ji įgalina bent jau piešti pagrindinius kontūrus. Rokiškio krašto muziejus gali pasidžiaugti santykinai turtinga šaltinių, susijusių su M. Tyzenhauzaite-Pšezdzieckiene, baze. Turbūt iškalbingiausi ir daugiau įvairios informacijos suteikti gali grafienei adresuoti skirtingų asmenų laiškai[[2]](#footnote-2). Tarp šių laiškų adresantų esama tiek niekam nežinomų, šiandien nebeidentifikuojamų asmenybių, tiek XIX a. pab. Lenkijos ryškių asmenybių: dailininkų, istorikų, netgi dvasininkų, kurie į grafienę kreipėsi labai skirtingais tikslais. Mariją kaip dvarininkę, bent fragmentiškai, galima suprasti pasitelkus Rokiškio krašto muziejuje saugomas įvairias Rokiškio dvaro ir grafystės bylas[[3]](#footnote-3), kur esama nemažai Rokiškio administracijai adresuotų Marijos laiškų iš Varšuvos su įvairiais parėdymais. Marijos veikla nelikdavo nepastebėta ir spaudoje. Apie grafienę buvo galima sužinoti ne tik Lenkijos[[4]](#footnote-4), bet ir Rygos laikraščiuose[[5]](#footnote-5). Kiek daugiau ir asmeniškesnių detalių kai kuriuose savo dalykiniuose tekstuose sąmoningai apie M. Tyzenhauzaitę-Pšezdzieckienę pateikia ir ją artimai pažinojęs Gustavas Manteuffelis[[6]](#footnote-6), o aplinką, kurioje augo grafienė, šiek tiek nušvietė ir jos sutuoktinis Aleksandras Pšezdzieckis, aprašęs Pastovių meno kolekciją[[7]](#footnote-7) .

Kaip ir svarbiausių biografijos bruožų aptarimui, taip ir Marijos veiklai nušviesti mums daug pasako Reinoldo Pšezdzieckio A. Pšezdzieckiui skirta biografija[[8]](#footnote-8). Labai daug bendrų žinių apie Marijos gyvenimo ir veiklos bruožus iš daugelio šaltinių leidinyje „*Polski słownik biograficzny*“ pateikia Andrzejus Biernackis[[9]](#footnote-9), o konkrečiau pačios Marijos veiklos atskirus aspektus nušviečiančių tekstų[[10]](#footnote-10) - mažai. Marija bei jos nuopelnai dažnai paminėti ir Tyzenhauzų giminės vyrams skirtose ar kitose panašiose Józefo Ziemczonoko[[11]](#footnote-11) bei kitų autorių[[12]](#footnote-12) monografijose ar rinktinėse, aptariančiose istoriją vietovių[[13]](#footnote-13), prie kurių prisilietė Tyzenhauzų giminė. Veikaluose, aptariančiuose Varšuvos prieglaudų ar mecenatystės istoriją[[14]](#footnote-14), taip pat galima aptikti trumpų žinučių apie Mariją, nors, gaila, vientiso darbo, skirto M. Tyzenhauzaitės-Pšezdzieckienės veiklai, kol kas nėra...

**Marijos architektūriniai užmojai**

M. Tyzenhauzaitė-Pšezdzieckienė visą gyvenimą aktyviai reiškėsi ne vienoje srityje, jos būta išties ne tik talentais, bet ir aukštomis vertybėmis bei dosnumu apdovanoto žmogaus. Ne tik fiziškai ryškiausias, bet ir laiko bei sunaikinimų mažiausiai paveiktas jos nuopelnas – indėlis architektūrai. Žinios apie Marijos prisidėjimą prie įvairių monumentų – įvairios. Prie architektūros paveldo ji prisidėjo ne tik kaip naujų objektų mecenatė. Finansiškai, o kai kada ir idėjomis, ji rėmė ir bažnyčių restauracijas. Po grafienės mirties laikraštis „*Tygodnik ilustrowany*“ paminėjo ir Pšezdzieckienės aukas, skirtas jau XIX a. 9 deš. restauruotoms Kauno karmelitų Šv. Kryžiaus bažnyčiai bei Kauno Šv. apaštalų Petro ir Povilo katedrai[[15]](#footnote-15).

Bene daugiausia informacijos apie grafienės prisidėjimą prie restauracijos turime Rygos liuteronų katedros atveju. XIX a. antroje pusėje vyko šio pastato restauracija. M. Tyzenhauzaitę-Pšezdzieckienę prisidėti prie jos rėmimo paskatino tai, jog šioje katedroje buvo įamžinti ir dabartinės Latvijos teritorijoje gyvenusių Tyzenhauzenų giminės atstovai[[16]](#footnote-16). Plačiai jos prisidėjimą prie šios restauracijos aprašė jos amžininkas ir artimas pažįstamas G. Manteuffelis. Jo teigimu, visa restauracija palengvėjusi dėl jos iniciatoriaus Dombatwareino ryšių su „*lenkų matrona*“ M. Tyzenhauzaite-Pšezdzieckiene[[17]](#footnote-17). Amžininko teigimu, restauruoti katedros šoninę koplyčią, kurioje yra minėtoji epitafija, grafienė pasikvietė jau didesniuose projektuose jai talkinusį architektą Georgą Wernerį, kuriam turėjo būti pavesti ne tik epitafijos atnaujinimas, bet ir naujų vitražų koplyčioje sukūrimas[[18]](#footnote-18). Rygos spauda, nušviesdama grafienės iniciatyvą, G. Wernerį netgi pavadino jos architektu (*ihren Architekten*), šis Rygoje apsilankė bent keletą kartų ir „mokė“, kaip turėtų būti atliekama koplyčios restauracija[[19]](#footnote-19). Šiandien žvelgiant į šiuos Miunchene pagamintus[[20]](#footnote-20) vitražus reikia prisiminti, jog Marija taip pat dalyvavo kuriant jų eskizus[[21]](#footnote-21). Daug kam yra tekę girdėti kairiajame vitraže esančių figūrų paaiškinimą. Centre vaizduojama Švč. Mergelė Marija, kaip Livonijos globėja, jos kairėje stovi pirmasis Tyzenhauzų giminės atstovas šiame regione riteris Engelbertas Tyzenhauzas, dešinėje klūpi paskutinis Lenkijos Tyzenhauzų linijos atstovas vyras, o centre klūpantis berniukas vaizduoja M. Tyzenhauzaitės-Pšezdzieckienės anūką Joną Pšezdzieckį, vėlesnį Rokiškio savininką. G. Manteuffelio teigimu, toks figūrų išdėstymas ir asmenybių pasirinkimas ne atsitiktinis: būtent J. Pšezdzieckis, suėjęs pilnus metus, turėjo priimti Tyzenhauzų pavardę[[22]](#footnote-22) ir šitaip tarsi atnaujinti ir pratęsti nutrūkusią Tyzenhauzų liniją. Deja, kaip žinome, toks Marijos (?) planas įgyvendintas nebuvo. Dar anksčiau, 1872 m., paties Reinoldo Tyzenhauzo buvo sumanyta, jog po jo paties mirties paveldėjimas atiteks sesers Marijos vyriausiojo sūnaus pirmagimiui Juozapui Pšezdzieckiui su sąlyga, kad šis priims Tyzenhauzų pavardę, tačiau valdžia pakeisti pavardės neleido[[23]](#footnote-23).

Be bandymo išsaugoti savo giminės vardą Rygoje, Marija stengėsi įamžinti ir tiesioginių protėvių ar giminaičių atminimą. Gardino Šv. Pranciškaus Ksavero katedroje Antanui Tyzenhauzui stovintis obeliskas liudija, jog paminklą tėvo ir brolio valia pastačiusi M. Tyzenhauzaitė-Pšezdzieckienė[[24]](#footnote-24). Rokiškio Šv. apaštalo ir evangelisto Mato (toliau – Šv. Mato) bažnyčioje yra atminties lentelė Elenai Tyzenhauzaitei, kurią taip pat užsakė sesuo Marija 1883 metais[[25]](#footnote-25).

Didžiausi, nors ne visi, M. Tyzenhauzaitės-Pšezdieckienės gyvenimo projektai šiandien vis dar primena savo fundatorę. Geriausiai Rokiškio gyventojams ir svečiams žinoma Rokiškio Šv. Mato bažnyčia – įspūdingas Marijos funduotas monumentas, kurio statybas ji po brolio mirties tęsė būtent kaip Tyzenhauzaitė, kartu su jau minėto G. Wernerio pagalba sukurdama ne tik įspūdingą architektūrinį kompleksą, bet ir amžino poilsio vietą savo broliui bei tėvams[[26]](#footnote-26). Visą gyvenimą lavintas Marijos skonis menui bei bendradarbiavimas su pasirinktu architektu pasiteisimo: panašu, jog grafienė ne tik ir toliau pati naudojosi to paties G. Wernerio paslaugomis, bet ir protegavo jį.

1884 m. Marija už 220 tūkst. sidabro rublių iš Anelės Boguckos nusipirko Poličnos miestelį. Grafienė ne tik reiškėsi kaip dvarininkė ir valdytoja – užsiėmė gyvulių ir arklių veisimu, žemdirbystės vystymu[[27]](#footnote-27), bet taip pat tęsė architektūrinius užmojus. Kaip ir kitur, pasitelkusi architektą G. Wernerį, Marija čia pastatė prancūziško neorenesanso stiliaus rūmus bei naują neogotikinio stiliaus Šv. Stepono bažnyčią. Po jos mirties Poličną paveldėjo Marijos anūkas Steponas Pšezdzieckis[[28]](#footnote-28). Bažnyčios titulas veikiausiai implikuoja grafienės planus puoselėjant Poličną.

M. Tyzenhauzaitės-Pšezdzieckienės ir „*jos architekto*“ bendradarbiavimą galiausiai vainikavo amžinam Marijos ir jos šeimos poilsiui skirtos vietos sukūrimas. Grafienės iniciatyva Varšuvoje Teklės Rapackos funduotos dar statomos Šv. apaštalų Petro ir Pauliaus bažnyčios, prie kurios 10 tūkst. rublių auka[[29]](#footnote-29) prisidėjo ir M. Tyzenhauzaitė-Pšezdzieckienė, apie 1886 m. pradėtas statyti Pšezdzieckių mauzoliejus, projektuotas to paties G. Wernerio. Pastarasis, deja, savo statytojos bei jos vaikų amžinai turėjusią trukti ramybę saugojo neilgai: išstovėjęs vos kiek daugiau nei pusamžį mauzoliejus buvo sunaikintas per Antrojo pasaulinio karo bombardavimus 1939 metais. Prie Varšuvos panoramos Marija prisidėjo paremdama ir dar dviejų – Visų Šventųjų bei Šv. Aleksandro – bažnyčių statybos bei perstatymo darbus[[30]](#footnote-30). Išlikę ir Lenkijoje, Lietuvoje bei Latvijoje išsibarstę pastatai šiandien vis dar gali priminti apie XIX a. „*lenkų matroną*“ ir jos darbus bei pastangas.

**Karitatyvinė veikla – Marija kaip „*geradarė grafienė*“**

Savo veikla Marija reiškėsi ne tik kaip mecenatė, bet ir kaip filantropė. Pastarąjį terminą kalbėdami apie M. Tyzenhauzaitę-Pšezdzieckienę taikė jau grafienės amžininkai[[31]](#footnote-31). Stokojantiems bei įvairioms organizacijoms teikta pagalba buvo vienas iš jos nuopelnų, deja, šiandien patiriama tik tų, kurie domisi šios asmenybės gyvenimu ir veikla: apie daugelį smulkių, bet ne mažiau reikšmingų Marijos gerų darbų mums kalba įvairūs dokumentai.

Rokiškio krašto muziejuje yra apie keliasdešimt M. Tyzenhauzaitei-Pšezdzieckienei adresuotų laiškų. Juose išsakomi ne tik dėkingumo žodžiai už jau grafienės suteiktą konkrečią pagalbą ar materialinę paramą, bet yra ir laiškų su konkrečiais prašymais, o kai kurie tokių laiškų autoriai – tuo metu išsilavinusiai Lenkijos visuomenei žinomi asmenys. Pavieniai skirtingų asmenų laiškai liudija apie galimai platų spektrą asmenų, sulaukusių vienokios ar kitokios Marijos paramos. Viena adresantė grafienei dėkoja už gautus 10 rublių, skirtus laidotuvėms[[32]](#footnote-32), kita, luošė, – už 12 rublių, drobę šešeriems marškiniams bei sijoną[[33]](#footnote-33). Muziejaus fonduose yra ne vienas toks laiškas, kuriame „*geradarei grafienei*“ skirtingi asmenys dėkoja ir už konkrečią finansinę pagalbą, tačiau dėl tiksliai nenurodyto adresato bei pačių laiškų abstraktumo negalima tvirtai teigti, jog visi šie laiškai skirti būtent Marijai, o ne kitai Tyzenhauzų atstovei.

Visgi laiškai asmenų, geriau pažinojusių grafienę ir turėjusių su ja nevienkartinį kontaktą, leidžia iš turinio suprasti, kuriai gi konkrečiai grafienei jie yra adresuoti. Būtent šie ir įgalina mus teigti, jog Marija palaikė ryšius su ne vienu dvasininkijos ar vienuolijos atstovu, kurie taip pat prašydavo įvairios pagalbos. 1881 m. rugsėjį iš Lvovo į grafienę kreipėsi dominikonas Vincentas Marija Podlevskis[[34]](#footnote-34). XIX a. pab. – XX a. pr. jo rūpesčiu lenkiškai išleista ne viena dvasinio turinio knyga[[35]](#footnote-35), taigi jis buvo aktyvus ir inteligentijos pasaulyje. V. M. Podlevskis kreipėsi į Mariją užtardamas dvi moteris. Vienai jų, kažkokio teismo pareigūno dukteriai, jis prašė tarnybos vietos grafienės dvare, su sąlyga, jog mergina, atlikusi jai suteiktas pareigas, vakarais galėtų grįžti slaugyti ligotą motiną[[36]](#footnote-36). Antroji vienuolio, veikiausiai, gerai pažinojusio grafienę ir pas ją apsilankydavusio, užtarta moteris – karmelitė sesuo Mauricija Bobnowska, kaip nurodo pats V. M. Podlewskis, tremtinė iš Vilniaus (*wygnanka z Wilna*)[[37]](#footnote-37). Jai buvo reikalingas grafienės užtarimas siekiant gauti pensiją iš Rusijos imperijos vyriausybės. M. Bobnowska buvo Vilniaus karmeličių vienuolyno vyresnioji, po vienuolyno panaikinimo ji apsigyveno Varšuvos priemiestyje[[38]](#footnote-38). Dar tų pačių metų pavasarį pati M. Bobnowska rašė padėkos laišką grafienei už skirtą 150 rublių auką ir, tikėtina, dar kažkokią pagalbą, kurios turinys iš laiško nėra aiškus[[39]](#footnote-39).

Grafienė palaikė korespondenciją bei rėmė ir kitų vienuolijų atstovus. Muziejuje saugomi bent keli Marijai adresuoti laiškai, rašyti šaritės sesers Teofilės (?) Milintowskos iš Paryžiaus. 1874, 1875 ir 1879 metais rašytuose laiškuose vienuolė daugiausia dėmesio skiria padėkoms grafienei arba diskusijoms apie religinius dalykus[[40]](#footnote-40). Jos atstovaujamame vienuolyne seserys kaip padėkai už savo globėją melsdavosi jos intencijomis. Laiškuose yra ir užuominų į konkrečią grafienės pagalbą. Viename jų sesuo T. Milintowska dėkoja už iš pono Nury nuo ponios gautus pinigus[[41]](#footnote-41), vėlesniuose – už 860 ir 1 000 frankų, kuriuos iš pono Nury gavo grafienės paliepimu[[42]](#footnote-42). Už vieną tokių aukų vienuolyno vyresnioji T. Milintowska atsidėkojo medalikiukais, kryželiais ir škaplieriais Marijai bei jos jaunėliui Gustavui[[43]](#footnote-43). 1873 m. iš šio vienuolyno dar kita sesuo – Vincenta – asmeniškai nepažinojusi Marijos kreipėsi į ją kaip į maloningą ir didelį gerumą jos namams rodančią grafienę. Šis laiškas[[44]](#footnote-44) išties subtilus ir paveikus, turėjęs sujautrinti grafienės širdį ir paskatinti ją naujai aukai. Tačiau laiške atspindėti ir ankstesni M. Pšezdzieckienės darbai dėl šio vienuolyno: šaritės Šv. Kazimiero namuose Paryžiuje jau buvo gavusios iš grafienės geros medžiagos, iš kurios planavo pasiūdinti naujus arnotus naudoti savo koplyčioje. Visgi, kaip teigė sesuo, „*tokios gražios medžiagos negalima kitaip kaip tik sidabru peltakiuoti, ir jai reikia suteikti ryškų papuošimą, o mes tokio esant tokiam nepritekliui įsigyti negalime...*“[[45]](#footnote-45).

Be šio praktinio prašymo viso pastarojo laiško esmė buvo paprašyti grafienę paremti prie Šv. Kazimiero namų vykdytą vaikų ugdymą. Tiek sesuo Vincenta, tiek Teofilė savo laiškuose mini vaikus, kuriuos vienuolės kažkokiu būdu globojo. Iš Vincentos laiško aiškėja, jog vaikai darbavosi prie vienuolyno buvusioje siuvykloje, kurios pajamos kažkiek išlaikė Šv. Kazimiero namus[[46]](#footnote-46). Kad Marija šitą ar kitą vaikus lavinančią vienuolyno veiklos formą globojo, išduoda ir Teofilės laiškai[[47]](#footnote-47). Šv. Kazimiero namai Paryžiuje buvo įkurti XIX a. viduryje kaip institucija lenkams, neturintiems kito prieglobsčio, ir išlaikomi buvo Lenkijos didikų. Nuo pat pradžių prie šių namų kaip globėjos veikė gailestingųjų seserų, kitaip šaričių, kongregacija. Grafienė, kaip ir kiti aukščiausio sluoksnio atstovai, nors mažas, tačiau, turbūt, sistemingas aukas šiai labdaros institucijai teikdavo reguliariai. Laikraščiuose buvo galima rasti žinučių apie tokias aukas, tarp jų, pavyzdžiui, 1877 m. gruodžio mėnesio žinutė, jog grafienė lapkritį Gailestingumo seserų globojamiems vargšams paskyrė 25 rublių mėnesinę (*ofiara miesięczna*) auką[[48]](#footnote-48).

M. Tyzenhauzaitė įvairiomis sumomis prisidėdavo ir prie kitų prieglaudų išlaikymo. Ksavero Nalepińskio leidinyje pateikiama informacija apie Varšuvos prieglaudas, šias sunumeruojant. 9-tajai prieglaudai M. Tyzenhauzaitė 1884 m. paaukojusi 34 rublius, o 1890 m. – 40 rublių[[49]](#footnote-49). Čia grafienė taip pat rodė ir steigėjos iniciatyvą. Leidinyje nurodoma, jog 28-uoju numeriu pavadinta prieglauda (Šv. Kryžiaus gatvėje?[[50]](#footnote-50)) buvo įkurta pačios M. Pšezdzieckienės, o išlaikoma – Globos tarybos[[51]](#footnote-51). Grafienė buvo įsteigusi ir mažų mokyklėlių, kurių veiklą pati ir kuravo[[52]](#footnote-52), o bene viena didžiausių ir galbūt geriausiai žinomų M. Tyzenhauzaitės finansuotų įstaigų – akių ligoninė (*zakład oftalniczny*) Vilniuje, sumanyta dar jos tėvo Konstantino[[53]](#footnote-53).

Kalbant apie labdarystę surinkti visas Marijos iniciatyvas privatiems asmenims ar įstaigoms vargiai įmanoma. Tačiau bent kai kurios žinios leidžia nujausti, jog Rokiškio krašto muziejaus turimi šaltiniai atspindi tik dalį atvejų, kuomet M. Tyzenhauzaitė savo lėšomis paremdavo stokojančius, o ir po mirties apie ją rašydama spauda akcentavo kukliai gyvenusios grafienės[[54]](#footnote-54) labdaringą veiklą.

**Leidyba ir mecenatystė – Mariją atskleidžianti ir išpildanti veikla**

Daugialypį Marijos talentą bei gebėjimą matyti plačiu spektru ir remti įvairias sritis atskleidžia dar vienas veiklos laukas – leidyba bei bibliotekų rėmimas. Grafienė konkrečiomis dovanomis rėmė bibliotekas bei finansuodavo kitų spaudinių leidybą. 1885 m. Rygos miesto bibliotekai ji padovanojo veikalą „*Wzory sztuki sredniowiecznej w dawnej Polsce*“[[55]](#footnote-55), 1887 m. – A. Pšezdzieckio „*Jagelloneki Polskie w XVI wieka*“ 1-5 tomus[[56]](#footnote-56). 1887 m. M. Tyzenhauzaitė-Pšezdzieckienė Jogailos universiteto bibliotekai padovanojo nemažą rinkinį laiškų, rašytų J. Leleveliui 1806–1830 m., tų laiškų beveik visi autoriai – to meto Lenkijoje žymiausi mokslo pasaulyje[[57]](#footnote-57). Grafienė, kaip iniciatyvaus istoriko ir archeologo A. Pšezdzieckio sutuoktinė, skyrė savo dėmesį ir istorijos tyrimams remti. Viena vertingiausių Marijos iniciatyvų – XVI a. Henriko Tyzenhauzeno rankraščio, skirto XIII–XVI a. Tyzenhauzenų giminės geneologijai ir Livonijos istorijai, leidyba. Grafienė turėjo finansuoti šio veikalo leidybą, o paties leidybos darbo ėmėsi Juozapas Girgensohnas[[58]](#footnote-58). Taip pat ji rėmė privačias iniciatyvas. Estijos išsilavinusių asmenų grupė, vykdanti archeologines tiriamąsias išvykas, 1888 m. išvyko į Falkenau gyvenvietę Estijoje, kuri anksčiau priklausė Tiesenhauzenų giminei. Apie šios grupės kelionę informuota M. Przešdzieckienė skyrė jai 100 rublių planuojamiems žvalgymams[[59]](#footnote-59).

Visgi žymesnės Marijos leidybai skirtos iniciatyvos buvo būtent dovanos dviem popiežiams. Viena jų menkiau žinoma nei kita, tačiau būtent čia Marija atskleidė ne tik savo talentus, bet ir asmenines savybes.

Popiežiui Pijui IX 1854 m. paskelbus bulę „*Ineffabilis Deus*“, įtvirtinančią Švč. Mergelės Marijos Nekaltojo Prasidėjimo dogmą, Prancūzijos kunigaikštis l‘abbe Sire sugalvojo iniciatyvą padovanoti popiežiui šios bulės vertimą į visas kalbas. Lenkiškąjį vertimą atliko eruditas Aleksandras Jełowickis. Kunigaikštis kreipėsi į M. Pšezdzieckienę, jog ši atliktų iliustracijas lenkiškajam vertimui. Tuo metu grafienė jau turėjo problemų dėl akių ligos, tačiau, kaip teigia jos vaikaitis, po stebuklingo Bernadetos šaltinio Lurde atsiradimo, grafienė šio šaltinio vandeniu praplovusi akis su dideliu tikėjimu apsiėmė šį darbą[[60]](#footnote-60). Dabar ši M. Tyzenhauzaitės-Pšezdzieckienės akvarele iliustruota dovana popiežiui saugoma Vatikano bibliotekoje[[61]](#footnote-61), o visą grafienės atliktą įspūdingą darbą efektingai ir šiltai aprašo Reinoldas Pšezdzieckis:

„*Šis išties benediktiniškas* *darbas iš tikrųjų buvo išbandymas regėjimo tvirtumui, nes visas [vertimo] paraščių papuošimas susidėjo iš miniatiūrų, su neregėtu skrupulingumu vaizduojančių portretus ir istorinius, architektūros paveikslus, juvelyrinius papuošimus. Visai kompozicijai ponia Marija suteikė patriotinę ir pamaldžią formą. Kadangi turėjo perteikti Marijos, Lenkijos Karūnos karalienės, kultą per lenkų tautos istoriją, puslapis po puslapio chronologiškai vaizdavo epochas ir amžius, pradedant nuo Mečislovo krikšto. Kiekviename puslapyje išlaikyta senoviško stiliaus ornamentika, įkvėpta senųjų mišiolų ir giesmynų, su architektūros, brangenybių fragmentais, nuosekliai perkelia mus iš romaniškų augalų pynių į gotikines gėlių viršūnes, renesansinius frizus, barokines kriaukles, klasicistines kolonas ir ampyro papuošimų fragmentus. Tuose rėmuose sukomponuoti su neįprastu artistiniu ornamento sumanymu papuošti Lenkijos ir Lietuvos, leninių kunigaikštysčių, vaivadijų ir žemių bei didžių vyrų ir didelių tautų herbais, į medalionus buvo įpinti Lenkijos šventųjų globėjų atvaizdai, karalių ir karalienių, valstybės veikėjų, vadovavusiųjų ir mokslininkų portretai, peizažai miestų ir pilių, ištisos mūšių scenos, kaip kad Čenstakavos apsupimas arba Vienos mūšis. Viskas pagal žinomus paveikslus, sumažintus iki tabakinės miniatiūros, o kartais ir iki žiedelio dydžio. Su lupa pieštos smulkmenos, su lupa tenka jas ir tyrinėti. Pasigerėjimo vertos XVIII a. labai elegantiškos miniatiūros. Labai gražus pirmasis puslapis, paskirtas pirmiesiems Jogailaičiams, įdėtas į rėmus, imituojančius raudoną marmurą, jame vaizduojami motyvai iš Vavelio paminklo Kazimierui Jogailaičiui. [...] Virš šventųjų atvaizdų, karalių portretų, miestų, šventovių, rūmų vaizdų, mūšių ir triumfų vaizdų kiekviename puslapyje karaliauja Švč. Nekaltojo Prasidėjimo Mergelė, pristatoma vienu iš jos paveikslų, Lenkijoje garsėjančių stebuklais: Čenstakavos, Aušros vartų, Berdyčiovo, Trakų, Ležaisko, Letyčivo... [...] Kiekvienas iš tų šventųjų atvaizdų perpieštas mažu formatu, detaliai, tiksliai pagal originalą atsižvelgiant į visas smulkmenas drabužių bei brangenybių, siūtų arba apkaustytų sidabru, paauksuotų karūnų, kurių papuošimų detales ponia Marija sugebėjo atkurti su neabejotinu juvelyriniu tikslumu ir archeologo nusimanymu. Be savos erudicijos, jai labai padėjo sutuoktinis. [...] Jo korespondencija su žmona pilna ženklų apie jos darbo prie bulės žingsnius, apie vyro jai teikiamą istorinę-archeologinę informaciją, pavyzdžius ir piešinius.[...] Dekoruodama bulę, ponia Marija norėjo įamžinti jo bendradarbiavimą prie šio darbo. Taip sukurti šį darbą padėjo tiek dokumentacija, tiek istorinės ir meninės žinios, tiek nusimanymas, o pirmiausia kantrumas, toks, kad [šis darbas] iš tiesų negalėjo būti padarytas greitai. Kaip viduramžių vienuoliai, grafienė Marija sėdėjo prie jo ištisais metais, dirbdama pirma Paryžiuje, paskui Varšuvoje*“ [[62]](#footnote-62).

Pabaigus šį darbą, po poros dešimtmečių pati Marija tapo dovanos kitam popiežiui iniciatore. 1888 m. popiežius Leonas XIII šventė 50-ties metų įšventinimų jubiliejų. Ta proga iš viso pasaulio į Vatikaną plaukė dovanos, viena jų buvo įspūdingas albumas „*Terra Mariana*“, sukurtas grafienės M. Pšezdzieckienės iniciatyva. Ilgą laiką Marija klaidingai buvo vertinama kaip „*Terra Mariana*“ iliustratorė[[63]](#footnote-63). Nepaisant grafienės meninių gebėjimų, šiandien net albumo koncepcijos autorystė priskiriama Gustavui Manteufeliui, kuris finansiškai taip pat žymiai prisidėjo prie sėkmingo albumo idėjos realizavimo. Šiame albume pateikiama Livonijos ordino ir vyskupystės istorija, dvarų, pilių bei bažnyčių griuvėsių vaizdai[[64]](#footnote-64). Menkesnis idėjinis indėlis prie šio albumo koncepcijos nesumenkina grafienės iniciatyvos sukurti popiežiui skirtą albumą.

**Marija – amžina menininkė ir visuomenininkė**

Minėto „*Ineffabilis Deus*“ vertimo iliustravimas vainikavo ir liudijo Marijos talentą, ugdytą ir puoselėtą visą gyvenimą. Piešimo nuo vaikystės mokėsi privačiai bei pas tėvą Konstantiną. Ši veikla bei interesas menui vėliau lydėjo grafienę visą gyvenimą, ne tik mokantis iš geriausių akvarelistų ar tobulinantis kopijuojant laikmečio meistrus, bet ir kuriant bei palaikant artimą bendravimą su jais. Turtinga dailės kūrinių kolekcija Pastovių rūmuose, kur augo grafaitė, taip pat veikė jaunąją Mariją. Tyzenhauzų paveikslų kolekcijoje buvo įvairių šalių ir mokyklų atstovų darbų. Pastovyse buvusį rinkinį dar 1842 m. aprašė Marijos sutuoktinis A. Pšezdzieckis[[65]](#footnote-65). Kolekcijoje buvo ir italų baroko dailininko Domeniko Zampieri, dar geriau žinomo kaip Domenichino, paveikslas „*Jokūbas verkiantis prie Juozapo rūbų*“[[66]](#footnote-66). Pasak A. Pšezdzieckio, M. Pšezdzieckienės anūko, Marijai didelį įspūdį buvo padaręs Čarnoostrove buvęs dailininko paveikslas (kopija?) „*Šv. Jeronimo komunija*“, kurio kopiją ji buvo padariusi aliejiniais dažais, o pagal ją vėliau – kompozicijos kontūrų graviūrą. Pastaroji vėliau buvo panaudota kaip iliustracija Marijos ir Aleksandro 1844 m. išleistoje brošiūroje, kuri aiškino skirtumus tarp šio ir Vatikane saugomo paveikslų[[67]](#footnote-67). Tapymo įgūdžius po santuokos Marija tobulino ir kelionėse su seserimi, vyru ir jo motina. Gyvendama Romoje 1845–1846 m. naudojosi proga mokytis dailės pas to meto žymiausius akvarelistus, pati labai domėjosi portretų ir scenų kūrimu[[68]](#footnote-68). Po dukters mirties savotiškas uždarumas bei ramybės poreikis turėjo įtakos tam, jog Marija labiau atsidėtų piešimui. Gyvenimo didmiesčiuose vengimas nuvedė į provinciją, kur rami kasdienybė inspiravo bei atsispindėjo grafienės eskizuose bei akvarelėse[[69]](#footnote-69), gyvenant Nicoje pagrindiniu Marijos eskizų objektu buvo sūnus Konstantinas[[70]](#footnote-70). Marija, R. Pšezdzieckio žiniomis, piešusi daug, kartais kūrusi ir sudėtingesnes scenas, bet kelionės Italijoje metu daugiausia piešusi kasdienio gyvenimo scenas[[71]](#footnote-71). Pomėgį dailei praktikavo kartu ne tik su seserimi Elena. Susipažinusi su Liza Krasinska, dažnai su ja susitikdavusi Varšuvoje ar kituose užsienio miestuose, drauge praktikavo piešimą[[72]](#footnote-72). Marijos darbų dar nuo jaunystės būta Pastovių rūmuose, Tyzenhauzų meno kolekcijoje buvo jos piešinių ir litografijų[[73]](#footnote-73). Paskutinio vizito Pastovyse metu Marija 1853 m. nutapė brolio paveikslą ir savo su vaikais[[74]](#footnote-74). Šiandien šis išlikęs Marijos paveikslas saugomas Kaune Nacionaliniame Mikalojaus Konstantino Čiurlionio dailės muziejuje. Kartu su pussesere Gabriele Giunteryte-Puziniene 1853 m. knygai „*Dievo vardas*“ suprojektavo viršelį[[75]](#footnote-75), iš išlikusių Marijos darytų eskizų žinomas ir tos pačios pusseserės atvaizdas, puošęs jos knygą „*Vilniuje ir Lietuvos dvaruose*“. Smulkesni grafienės darbai saugoti jos segtuvuose. Tokių kūrinių turėjo būti nemažai, tačiau praktiškai visus juos sunaikino Antrasis pasaulinis karas, kuomet Varšuvoje buvę Pšezdzieckių rūmai su biblioteka, kur saugoti Tyzenhauzų ir Pšezdzieckių giminių archyvai, bibliotekos bei meno kolekcijos, buvo sugriauti 1939 m. ant jų kritusios bombos.

Nors Marija ne tik pati turėjo didelį ratą pažįstamų dailininkų bei tapė pati, šiandien negalima džiaugtis gausia šios filantropės atvaizdų grupe. Turbūt vertingiausi jos portretai pražuvę amžiams, o būta jų tikrai bent keleto. Ankstyviausi istoriografijoje užfiksuoti Marijos atvaizdai tik po santuokos. R. Pšezdzieckis nurodo, jog grafienė domėjosi pozavimu, jo technika bei tualetais, tai jai buvę pramoga, o ir atvaizdų buvę bent keletas. 1843 m. Kijeve grafienės portretą su juoda suknele ir žaliu šaliu architektūros fone ir šalia su alebastrine antikinio stiliaus vaza nutapė žymus dailininkas Holpeinas[[76]](#footnote-76). 1846 m. akvarele buvo sukurtas nedidelio formato stačiakampis jos atvaizdas, kuris turėjo įrašą „*Castellamare 1846*“. Šio paveikslo savininku vėliau buvo jos anūkas R. Pšezdzieckis[[77]](#footnote-77). Šiandien geriausiai žinomas M. Pšezdzieckienės atvaizdas – dailininko Franco Ksavero Winterhalterio kurto portreto fotokopija[[78]](#footnote-78). Tuo metu šis dailininkas jau buvo savo šlovės pike, tapė išties rinktinę publiką. Marijai įspūdį padarė F. K. Winterhalterio kurtas L. Krasinskos dviejų vaikų portretas, todėl pirmuoju sumanymu ji norėjo užsisakyti analogišką – savo sūnų – portretą. Marijos siekis užsisakyti portretą pas šį dailininką buvo išties stiprus, tačiau susidėliojus aplinkybėms bei įkalbėjus Krasinskai, Marija, viešėdama Paryžiuje be sūnų, ryžosi individuliam portretui pas F. K. Winterhalterį. Informacija apie Marijos portreto kūrimo eigą buvo išlikusi jos rašytuose laiškuose[[79]](#footnote-79). Iš paties portreto matyti, jog Marija buvo išties ramaus grožio, santūri, romi moteris. Originalas vėliau buvo saugomas Pšezdzieckių rūmuose Rymarskos gatvėje ir šiandien yra neišlikęs. Po šio užsakymo F. K. Winterhalteris Pšezdzieckių šeimai sukūrė dar ne vieną portretą. Pasiremdama šio dailininko darbais pati Marija perpiešdavo savo draugę L. Krasinską bei jos seseris[[80]](#footnote-80). A. Biernackio teigimu, vieno tokio F. K. Winterhalterio tapyto Kotrynos Branickos Potockos portreto kopija, kurta Marijos, netgi pralenkė originalą[[81]](#footnote-81). Marijos portretą buvo atlikęs Karolis Boratyńskis bei profiliu balto marmuro plokštėje po Marijos mirties – Antanas Olesińskis[[82]](#footnote-82).

Rokiškio krašto muziejus, atrodo, visgi pats to ilgokai nežinojęs, pasirodo, saugo vieną iš M. Tyzenhauzaitės dar jaunystėje atliktų dailės darbų. Rokiškio krašto muziejaus fonduose esantis eksponatas RKM-985 galėtų mums papasakoti kiek banalokai keistą istoriją. Muziejaus dokumentuose – kartotekoje ir inventorinėse knygose – apie šį paveikslą nurodoma, kad tai – M. Tyzenhauzaitės portretas, jau iki Antrojo pasaulinio karo metų buvęs Rokiškio dvare[[83]](#footnote-83). Eksponato kortelė papildyta informacija, jog šio paveikslo autorius, Vlado (?) Drėmos nuomone, esąs B. Ruseckas (?). Vėlesni kortelės papildymai spėjo šį paveikslą vaizduojant Mariją Pšezdzieckytę-Tyzenhauzienę (1762–1843). Pastarasis spėjimas ir buvo pateikiamas publikuojant leidinius su minimo eksponato vaizdu. Nors pats paveikslas buvo restauruotas[[84]](#footnote-84), niekas neatkreipė dėmesio ir niekur nepažymėjo, jog kitoje piešinio pusėje yra įrašas lenkų k. ranka: „*Marija Tyzenhauz*[aitė] *1841 m. balandžio 10 d.*“ Iš tiesų, visą laiką „panosėje“ buvęs įrašas liko nepastebėtas ir buvo privelta klaidų. Šiandien keli pagrindiniai aspektai leidžia teigti, jog paveikslo autorė yra šio straipsnio pagrindinė herojė – M. Tyzenhauzaitė-Pšezdzieckienė, o visas įrašas – pačios autorės parašas[[85]](#footnote-85) ir data, kada piešinys užbaigtas. Jau aukščiau minėjome, jog Marija daugiausia darė eskizus bei tobulinosi pas akvarelistus. Aptariamas piešinys turi gerai matomas pieštuko linijas bei yra atliktas akvarele. Jo kitoje pusėje esantis parašas darytas Marijos ranka – nors muziejuje turimi ankstyviausi Marijos laiškai tik iš XIX a. 9 deš., tačiau panašumas leidžia teigti, kad tai – to paties žmogaus raštas. Pastovyse, kaip minėta, buvo ir bent vienas italų dailininko Domenichino darbas. Panašu, jog būtent šio autoriaus paveikslas „*Sibilla Cumana*“ ir įkvėpė Mariją ir ji atliko šio paveikslo kopiją akvarele. Šiandien galima drąsiai patikslinti eksponato RKM-985 istoriją: tai M. Tyzenhauzaitės 1841 m. balandžio 10 d. užbaigta Domenicho Zampieri paveikslo „*Sibilla Cumana*“ kopija. Muziejininkai dabar turi galimybę iš naujo įvertinti savo eksponatą ir su derama pagarba pristatyti kaip Tyzenhauzaitės darbą.

Išlikę Marijai adresuoti laiškai leidžia nustatyti ir asmenų ratą, kurie su ja artimiau bendravo. Rokiškio krašto muziejuje išlikę keli laiškai, grafienei rašyti lenkų istoriko ir archeologo Juozapo Łepkowskio (*Józef Łepkowski*). Krokuvoje jis buvo ir A. Pšezdzieckio pagalbininkas bei korespondentas dalykiniais reikalais[[86]](#footnote-86). Pažinties su M. Pšezdzieckiene, matyt, būta ne tik formalios, nes J. Łepkowskio laiškuose pasakojo grafienei ir apie savo šeimą: sunkiai sergančią žmoną, savo santuokos su ja 20-ąsias metines, o po jos mirties – situaciją namuose[[87]](#footnote-87).

Viename iš laiškų 1885 m. J. Łepkowskis pasakoja grafienei, jog susipažino su architektu G. Werneriu. Iš laiško turinio matyti, jog po sutuoktinės mirties istorikas prie kažkurio iš vienuolynų norėjo statyti koplyčią[[88]](#footnote-88). Tų pačių metų balandį J. Łepkowskis pasakojo Marijai apie konkurso dėl Adomo Mickevičiaus paminklo statymo situaciją. Nors iš laiško nėra aišku, kuriame mieste – Varšuvoje ar Krokuvoje[[89]](#footnote-89) – turėjo būti pastatytas minimas paminklas, nes abejur paminklai A. Mickevičiui iškilo paskutiniame XIX a. dešimtmetyje. J. Łepkowskio teigimu, diskusijos dėl šio paminklo idėjos politizuojamos, pamirštama tai, ką norinti iškelti pati šviesioji ponia grafienė – laikmetį, estetiką, poeziją ir jos tautiškumą[[90]](#footnote-90), ir apie tai jis pažada būtinai informuoti vieno iš projektų autorių Mateiką (Janą?)[[91]](#footnote-91). Taigi grafienė su dailininkais ne tik mezgė asmeninius santykius, bet ir stengėsi aktyviai dalyvauti vykstančiuose su įamžinimu susijusiuose sprendimuose.

Turint omenyje Marijos viso gyvenimo aistrą – dailę, nekeista ir tai, jog pripažinimą pelnę XIX a. pabaigos lenkų dailininkai taip pat bendravo su grafiene ne tik kaip su užsakove ar globėja, bet ir kaip su kitu menininku ar asmeniu, kurio skonis ir meno suvokimas buvo pavyzdiniai. Rokiškio krašto muziejaus fonduose yra dviejų tokių dailininkų laiškai.

Dviejuose savo laiškuose lenkų dailininkas Henrikas Siemiradzkis (1843–1902) su grafiene aptaria skirtingas temas. Pats menininkas 1872 m. išvyko į Romą ir ten pasiliko, taigi jo Marijai rašyti laiškai adresuoti iš šio miesto. 1885 m. gegužę grafienei rašęs H. Siemiradzkis džiaugėsi grafienės leidimu jam pačiam parinkti temą jos užsakytam paveikslui martyrologijos (kankinystės) tema. Dailininkas laiške tiksliai nupasakoja paveikslo turinį: vazduojamą pirmųjų krikščionių šv. Timotiejaus bei jo žmonos maurės kančią nukryžiuojant Egipte, o šio siužeto pasirinkimą nulėmė ir tai, jog dailininko žiniomis šios temos iki tol kiti dailininkai nėra vaizdavę[[92]](#footnote-92). Gegužės 8 d. dailininkas rašo, jog jau prieš kelias dienas išsiuntė paveikslą grafienei, o pageidaujamas honoraras už jį – 20 000 frankų[[93]](#footnote-93). Taigi šis paveikslas veikiausiai puošė grafienės rūmus Varšuvoje, Rymarskos gatvėje. 1887 m. gruodį dailininkas grafienei rašė apie savo paveikslą, skirtą Šopenui („*Šopenas, grojantis Radvilų salone*“). Aiškino jai, jog tai buvęs pirmas toks jo bandymas piešti šio amžiaus ir vietinės aplinkos turinį, tačiau šis sėkmingas bandymas paskatinęs toliau panašiems darbams, šiuo metu jis jau turįs kelis eskizų bandymus remiantis „*Ponu Tadu*“[[94]](#footnote-94), o tam labai padėjo tais pačiais metais buvęs jo apsilankymas Lietuvoje[[95]](#footnote-95).

Kita Marijos amžininkė dailininkė, palaikiusi su ja kontaktus – Magdalena Andrzeikowicz-Buttowt. Nors ši menininkė laiškuose taip pat pasakoja apie savo darbus, jos santykio su grafiene būta ir kitokio. Iš Miuncheno 1880–1881 m. rašytuose laiškuose[[96]](#footnote-96) dailininkė nušviečia grafienei situaciją apie vietinius skulptorius. Ši dailininkė Marijos pavedimu[[97]](#footnote-97) jau 1880 m. gruodį ieškojo potencialaus meistro, galėsiančio atlikti paminklinį antkapį Pšezdzieckienės užsakymu[[98]](#footnote-98). Sprendžiant pagal datą, Marija ieškojo profesionalo, galinčio pagaminti antkapį broliui R. Tyzenhauzui. Magdalena pamini du skulptorius – vienu iš geriausių menininkų pavadinamą M. Wagmüllerį, apie kurį išsyk pasako girdėjusi priekaištų dėl nevientiso stiliaus, bei Franciszeką Rothą, turintį įtakingų šalininkų[[99]](#footnote-99). Kaip laiške nurodė Magdalena, F. Rothas antkapio eskizams padaryti pageidautų kai kurios informacijos apie šventovę, kurioje jis bus, aprašymo ir portreto mirusiojo, kuriam bus skirtas antkapis, bei ar mirusiojo šeima turinti kažkokių konkrečių pageidavimų[[100]](#footnote-100). Šios detalės rodytų, jog pagal sumanymą antkapis galimai turėjo būti su mirusiojo atvaizdu. Po šio laiško sekęs grafienės atsakymas turbūt prašė minėto skulptoriaus darbų fotografijų, nes po kiek daugiau nei trijų mėnesių[[101]](#footnote-101) Magdalena pasakoja, jog šio skulptoriaus darbo fotografijos jai nei gauti, nei rasti nepavyko. Tame pačiame laiške dailininkė aptaria ir savo darbus. Pas ją Marija buvo užsisakiusi paveikslą, tačiau dailininkė 1881 m. kovą dėkoja už tai, jog M. Pšezdzieckienė sutiko atidėti jos užsakyto darbo tapybą[[102]](#footnote-102). Tuo metu dailininkė buvo užsiėmusi drobės „*Łokietka w grocie*“ kūrimu ir teigė esanti per daug pavargusi pradėti naują darbą[[103]](#footnote-103).

Kelionių su vyru po Europą metu Marija susipažino su nemažai nusipelniusių dailininkų. Romoje grafienė susipažino su Kiprijonu Norwidu, su kuriuo ir vėliau bendravo laiškais bei turėjo jo atliktų dailės darbų[[104]](#footnote-104).

Be dailės rinkinių, M. Pšezdzieckienė turėjo ir kitų kolekcinių pomėgių. Dar 19-ojo gimtadienio proga būsimai žmonai A. Pšezdzieckis dovanojo pradėtą pildyti žymių žmonių autografų albumą, kuriame, jau priklausant Marijai, atsirado garsių asmenų parašų, kaip kardinolo Mezzofanti ar jos amžininkų dailininkų[[105]](#footnote-105). Taip pat kitų dailininkų bei savo piešinius ir akvareles grafienė rinko bei saugojo savo albume „*Album de Marie*“, atskirai ji kaupė ir savo atliktus eskizus, tarp kurių buvo ir jos balinių suknelių ir tualetų vaizdų[[106]](#footnote-106).

M. Tyzenhauzaitė be dailininkės gyslelės taip pat pasižymėjo tam tikru poetės talentu, betgi lenkiškai kurti nebandė, motyvuodama, jog „*besimokiusi prancūziškos eilėdaros, nenorėjo jos užmesti tam, kad išmoktų naujos... šešiolika metų sprendė, jog tam per vėlu!*[[107]](#footnote-107)“ Rokiškio krašto muziejaus fonduose netgi nesama Marijos ranka rašytų laiškų lenkų kalba, visi (vos keli) jie – prancūzų kalba[[108]](#footnote-108). Ant laiškų Rokiškio dvaro administracijai lenkų kalba yra tik Marijos parašas kita plunksna – šiuos laiškus surašydavo raštininkas. Įdomi detalė kalbant apie M. Tyzenhauzaitės kalbinį išsilavinimą ne tik tai, jog ji praktikavo prancūzų kalbą, bet ir tai, jog rusiškai ji nemokėjusi. Bent dviejose vietose užfiksuota pačios grafienės, jog rusiškai ji nemokanti: ant vieno iš M. Tyzenhauzaitei-Pšezdzieckienei adresuotų prašymų rusų kalba kitoje pusėje lenkiškai užrašyta, jog grafienei adresuoti prašymai turi būti užrašyti jai suprantama kalba, o ant kito nurodo „*rusiškai neskaitau“*[[109]](#footnote-109).

Apibendrinant bene svarbiausią Marijos saviraiškos formą reikia pasakyti, kad grafienė piešė išties daug, deja, tačiau kiekybiškai ar netgi kokybiškai jos talentą galinčių paliudyti darbų šiandien išlikę vienetai. Viso gyvenimo perspektyvoje matyti tiek aktyvus siekis kurti, tiek domėjimasis kitų dailės darbais ar asmeninių pažinčių su dailininkais puoselėjimas.

**Pastabioji dvarininkė**

Po brolio mirties Marija paveldėjo ir Tyzenhauzams priklausiusias valdas dabartinėse Lietuvos, Baltarusijos ir Latvijos teritorijose. M. Tyzenhauzaitės-Pšezdzieckienės skrupulingumas bei atidumas reiškėsi ne tik dailėje, bet ir vykdant savo valdų administravimą. Grafienės amžininkai pastebėjo šią jos savybę akcentuodami, jog pavedėjusi iš brolio milžinišką turtą „*iki paskutinės akimirkos*“ pati užsiėmė jo administravimu[[110]](#footnote-110). Rokiškio krašto muziejaus fonduose yra daug grafienės Rokiškio administracijai skirtų laiškų, iš kurio turinio matyti, jog Marija labai atidžiai ir skrupulingai sekė savo dvaro gyvenimą bei ūkinius ir ekonominius reikalus. Šie šaltiniai grafienę parodo ir kaip nuovokią bei griežtą savininkę, siekiančią sukontroliuoti viską nuo iki. Rokiškio grafystės ūkinis ir ekonominis gyvenimas M. Pšezdzieckienės valdymo laiku galėtų būti atskira bent mažo tyrimo tema, o šiame straipsnyje norėtųsi pateikti keletą įdomesnių situacijų, kurios šiek tiek išplėstų grafienės asmenybės portretą.

Dvaro bylose yra daug dokumentų, susijusių su nuomininkų prašymais dvaro administracijai ar grafienei, įsiskolinimais, (ne)mokumu, pareigų (ne)vykdymu. M. Pšezdzieckienės susirašinėjime su administracija dėl vieno iš nuomininkų – Juozapo Augulio – įsiskolinimo, grafienė, atrodytų, gana ironiškai klausia „*Graviškių palivarko nuomininkui už nuomos laikymą už praėjusius metus priklauso 5 sidabriniai rubliai./ Ar tas nuomininkas Augulis jau tiek nuskurdo, kad netgi negali susimokėti 5 rublių?*“[[111]](#footnote-111) Mariją pasiekdavo ir žinios apie įvairių žemės nuomininkų spekuliacijas. Grafienė operatyviai reaguodavo ir į tokias žinias bei nurodydavo administracijai išsiaiškinti konkrečius atvejus[[112]](#footnote-112).

Be šių klausimų, grafienė stengėsi reguliuoti ir dvaro sodininkystės reikalus. Viename iš laiškų Rokiškio administracijai 1882 m. Marija priekaištavo, jog Rokiškio dvaro sodui ji norėjusi skiepų iš Rygos, tačiau šie buvo atvežti iš Peterburgo, visiškai negarsėjančio sodininkyste[[113]](#footnote-113). Būta nurodymų plėsti auginamų vaismedžių rūšių kiekį[[114]](#footnote-114), taip pat Marija rūpinosi ir savo įsteigtos akių ligoninės Vilniuje aplinka, todėl viename iš raštų nurodė, kokių medžių sodinukų reikia parūpinti bei kokiu būtų taisyklingai juos sodinti[[115]](#footnote-115).

Viename, matyt, to paties raštininko, kuris surašydavo Marijos laiškus Rokiškio administracijai, paruoštame rašte administracijai be grafienės parašo pateikiama kunigaikščių Radvilų dvarų sistema, taikoma nederliaus metais – dvaras ateina nuomotojams į pagalbą, jei šie pasižada sumokėti bent pusę nuomos tiesiai į kasą, o likusią dalį išmokėti dalimis. Galiausiai teigiama, jog Rokiškyje išduodant javus reiktų laikytis panašios sistemos[[116]](#footnote-116).

Dar vienas įdomesnis raštas – Marijos nurodymas Rokiškio administracijai meteorologijos pranešimuose šilumą žymėti ženklu „+“, o šaltį – „-“, nes nesant šių pažymėjimų rudens ir pavasario žymėjus sunku suprasti[[117]](#footnote-117).

Mirus broliui, Marija Tyzenhauzų valdose rūpinosi ne tik ūkiniais ir ekonominiais reikalais. Grafienė po Reinoldo mirties tęsė majorato Rokiškyje kūrimą ir atvežė iš kitų dvarų meno kūrinių, čia XIX a. pab[[118]](#footnote-118) buvo 270 paveikslų. Tyzenhauzams priklausiusį buvusį Altlaseno (Alt-Lassen) dvarą M. Tyzenhauzaitė brolio atminimui 1881 m. pervadino į Alttyzenhauzą (Alt-Tyzenhauz). Taip pat siekdama įamžinti ankstesnio valdytojo atminimą grafienė vietovėje netoli jau buvusios evangelikų liuteronų bažnyčios pastatė katalikų bažnyčią[[119]](#footnote-119).

Ne veltui po Marijos mirties pranešimuose buvo teigiama, jog panašių į ją nedaug beliko. Iš prigimties menininkė, dosnios ir rūpestingos širdies Marija realizavo savo asmenybę skirtingomis formomis. Visą gyvenimą tobulinusi piešimo įgūdžius, kaupusi meno kolekcijas ir mezgusi ryšius su meno ir mokslo atstovais ar palaikydama įvairias iniciatyvas savo darbu bei pinigais grafienė turtino ir tobulino savo kaip menininkės ir estetės pašaukimą. Karitatyvine ir architektūros projektų veikla grafienė daugiausia užsiėmė paskutiniame gyvenimo dešimtmetyje – jau valdydama milžiniškus Tyzenhauzų giminės turtus. Gyvenimo aplinkybėms nulėmus, M. Tyzenhauzaitė turėjo galimybę atsiskleisti ir kaip atidi ir skrupulinga dvarininkė, o savo doros ir artimą mylinčios katalikės širdį maitino dosniomis fundacijomis bažnyčioms bei dažnomis aukomis stokojantiems. Žvelgdami į nespalvotus išlikusius M. Tyzenhauzaitės-Pšezdzieckienės portretus tematome pilkas spalvas, tačiau daugiau pažinę Mariją iš portreto pajuntame sklindant šiltus romios, šviesios ir mielaširdingos moters spindulius.

2018 m. birželio mėn. 14 d.

1. Gintarė Džiaugytė, Ryškėjantis portretas: grafienės Marijos Tyzenhauzaitės-Pšezdzieckienės biografijos bruožai, in: *Prie Nemunėlio*, Nr. 2 (39), 2017, p. 85–91. [↑](#footnote-ref-1)
2. Rokiškio krašto muziejaus fondai, RKM-3530, 4493, 4495, 4507, 4508, 4512, 4514, 4516, 4517, 4525, 4526, 4527, 4531, 4534, 4537, 4543. [↑](#footnote-ref-2)
3. RKM-3129, 3130, 3150, 4440. [↑](#footnote-ref-3)
4. *Tygodnik Ilustrowany*, Warszawa, 24-ego maja 1890 r., No. 21, s. 326; *Kurjer Warzawski*, dnia 8 (20) grudnia 1877, Nr. 281. [↑](#footnote-ref-4)
5. *Rigasche Zeitung*, Nr. 62, den 16. (28.) März 1885. Prieiga internete: <<http://periodika.lv/periodika2-viewer/view/index-dev.html?lang=fr#panel:pi|issue:/p_003_rzei1885s01n062|issueType:P>>; *Rigasche Zeitung*, Nr. 192, den 22. August (3. September) 1885. Prieiga internete: <<http://periodika.lv/periodika2-viewer/view/index-dev.html?lang=fr#panel:pi|issue:/p_003_rzei1885s01n192|issueType:P>>; *Rigasche Zeitung*, Nr. 142, den. 26 Juni (8. Juli) 1887. Prieiga internete: <<http://periodika.lv/periodika2-viewer/view/index-dev.html?lang=fr#panel:pi|issue:/p_003_rzei1887s01n142|issueType:P>>; *Rigasche Zeitung*, Nr. 117, den 23. Mai (4. Juni) 1888. Prieiga internete: <<http://periodika.lv/periodika2-viewer/view/index-dev.html?lang=fr#panel:pi|issue:/p_003_rzei1888s01n117|issueType:P>>; *Rigasche Zeitung*, Nr. 120, den 26. Mai (7. Juni) 1888. Prieiga internete: <<http://periodika.lv/periodika2-viewer/view/index-dev.html?lang=fr#panel:pi|issue:/p_003_rzei1888s01n120|issueType:P>>. [↑](#footnote-ref-5)
6. *Listy z nad Baltyku przez Gustawa hr. Manteuffla*. Odbitka z „*Przeglądu Powszechnego*”, Kraków, 1886; Gustaw Manteuffel, Listy z nad Baltyku. XIII, in: *Przegląd powszechny. Rok czwarty. Tom XV. Lipiec, sierpień, wrzesień*, Kraków, 1887, s. 314–328. [↑](#footnote-ref-6)
7. Aleksander Przezdziecki, Gallerja obrazów postawska, in: *Athenaeum. Pismo zbiorowe poswięcone historiji, filozofji, literaturze, sztukom i t. d.* Wydawca J. I. Krzszewski. Tom drugi, Wilno, 1842, s. 194–202. [↑](#footnote-ref-7)
8. Rajnold Przezdziecki, *Aleksander Przezdziecki: Historyk literat z XIX wieku*, Toruń, 2000. [↑](#footnote-ref-8)
9. Andrzej Biernacki, *Maria Przezdziecka*, in: *Polski słownik biograficzny****,*** *T. 29, Przerębski Samuel - Raduński Edmund, Część wstępna*, Wrocław, 1986. Prieiga internete: < <http://www.ipsb.nina.gov.pl/a/biografia/maria-przezdziecka>>. [↑](#footnote-ref-9)
10. Хенрихс Сомс, Альбом "Terra Mariana" - подарок Папе Римскому I Льву XIII (1888 г.) : литовские эпизоды, in: *Acta humanitarica universitatis Saulensis*, 2009, t. 9, с. 176–179. [↑](#footnote-ref-10)
11. Józef Ziemczonok, Traktem Stefana *Batorego. Postawy na pograniczu kultur 1409–1939–2009*, Warszawa, 2009; idem, Rajnold Tyzenhauz*(1830–1880). Myśliciel, reformator, mecenas*, Warszawa, 2010. [↑](#footnote-ref-11)
12. Сергей Омелько, Евгений Махнач, Методы и источники изучения городских некрополей (на примере Гродно), in: *Кладбища трансграничных регионов. Сборник научных статей по некрополистике*, Минск, 2015, с. 78–90; Maria Berkan-Jabłońska, *Arystokratka i biedermeier. Rzecz o Gabrieli z Güntherów Puzyninie (1815-1869)*, 2015; Teresa Rączka. *Polsko-inflancka literatura romantyczna*. Praca doktorska, Katowice, 2013; *Kronika klasztoru karmelitanek bosych pw. Św. Józefa w Lublinie*, oprac. Czesław Gil OCD, Poznań, 2012. Prieiga internete: <<http://www.floscarmeli.pl/zalaczniki/6347426_kronika_lublin.pdf>>. [↑](#footnote-ref-12)
13. *Tradycja mazowska powiat zwoleński. Przewodnik subjektywny*, Mazowiecki Instytut Kultury, Warszawa, 2016. [↑](#footnote-ref-13)
14. *Rys historyczno-statystyczny ochrony 9-ej imienia księdza Piotra Gabryela Baudouin‘a, określony przez Ksawerego Nalepińskiego, opiekuna tejże ochrony*, Warszawa, 1901; Odile Bour, *Deutsch-polnische Stiftungstraditionen (Polsko-niemieckie tradycje fundacji)*, Berlin, 2006. [↑](#footnote-ref-14)
15. *Tygodnik Ilustrowany*, Warszawa, 24-ego maja 1890 r., No. 21, s. 326. Reikėtų atkreipti dėmesį, kokios priežastys grafienę paskatino skirti aukas bažnyčių būtent Kauno mieste restauracijai. [↑](#footnote-ref-15)
16. *Listy z nad Baltyku*, s. 118–119; *Rigasche Zeitung*, Nr. 62, den 16. (28.) März 1885, s. 1. [↑](#footnote-ref-16)
17. *Listy z nad Baltyku*, s. 119: „*matronie polskiej“*. [↑](#footnote-ref-17)
18. Ibid, s. 121. [↑](#footnote-ref-18)
19. *Rigasche Zeitung*, Nr. 192, den 22. August (3. September) 1885, s. 1. [↑](#footnote-ref-19)
20. *Listy z nad Baltyku*, s. 121; *Rigasche Zeitung*, Nr. 62, den 16. (28.) März 1885, s. 1. [↑](#footnote-ref-20)
21. *Listy z nad Baltyku*, s. 122. [↑](#footnote-ref-21)
22. Ibid. [↑](#footnote-ref-22)
23. J. Ziemczonok, Traktem Stefana *Batorego*, s. 17. [↑](#footnote-ref-23)
24. Ibid., s. 223-224; С. Омелько, Е. Махнач, *Методы и источники изучения городских,* с. 78–90. Autorius Tomas Dykas (Tomasz Dykas). [↑](#footnote-ref-24)
25. J. Ziemczonok, Rajnold Tyzenhauz, s. 87 [↑](#footnote-ref-25)
26. Bažnyčios požemiuose yra Konstantino ir Valerijos Tyzenhauzų bei jų sūnaus Reinoldo palaidojimai. [↑](#footnote-ref-26)
27. *Tradycja mazowska powiat zwoleński*, s. 56. [↑](#footnote-ref-27)
28. Ibid., s. 56–57. [↑](#footnote-ref-28)
29. *Tygodnik Ilustrowany*, Warszawa, 24-ego maja 1890 r., No. 21, p. 326. [↑](#footnote-ref-29)
30. ##  A. Biernacki, *Maria Przezdziecka*.

 [↑](#footnote-ref-30)
31. *Tygodnik Ilustrowany*, Warszawa, 24-ego maja 1890 r., No. 21, s. 326. [↑](#footnote-ref-31)
32. RKM-3530. [↑](#footnote-ref-32)
33. RKM-4537. Laiškas nedatuotas ir grafienė, kuriai skirtas laiškas, neįvardinta, todėl šio laiško priskyrimas grafienei M. Pšezdzieckienei – spėjimas. [↑](#footnote-ref-33)
34. RKM-4543. Dominikonų vienuolis Vincentas Marija Podlevskis (1846–1918). Į dominikonų vienuolyną Krokuvoje įstojo 1869 metais, po dvejų metų persikėlė į Lvovo vienuolyną. Plačiau: < <http://www.pod24.info/90-aktualnosci/91-kultura/2100-o-marek-mi%C5%82awicki-u-mi%C5%82o%C5%9Bnik%C3%B3w-jaros%C5%82awia.html>>. [↑](#footnote-ref-34)
35. Išleistos knygos: <<http://biblio.dominikanie.pl/cgi-bin/koha/opac-search.pl?q=ccl=an%3A%222946%22&sort_by=pubdate_dsc&limit=au:Podlewski,%20Wincenty%20%201846-1918%20>>. [↑](#footnote-ref-35)
36. RKM-4543, l. 1–1v. [↑](#footnote-ref-36)
37. RKM-4543, l. 1v. [↑](#footnote-ref-37)
38. *Kronika klasztoru karmelitanek bosych pw. Św. Józefa w Lublinie*, s. 6. [↑](#footnote-ref-38)
39. RKM4531, l. 1-2. [↑](#footnote-ref-39)
40. Pavyzdžiui, viename laiške (RKM-4530) vienuolė aiškina apie apsireiškimus. [↑](#footnote-ref-40)
41. RKM-4530, l. 2? [↑](#footnote-ref-41)
42. RKM-4527, l. 1v; 4549, l. 1. [↑](#footnote-ref-42)
43. RKM-4525 [↑](#footnote-ref-43)
44. RKM-4526 [↑](#footnote-ref-44)
45. RKM-4526, l. 2: „*lecz na tak pięknej materyi nie można inaczej jak tylko śrebrem haftować, na które trzeba wyłożyć znaczną szmukę, a my na taką przy naszej biedzie zdobić się nie możemy.* ” [↑](#footnote-ref-45)
46. RKM-4526, l. 1v: „*A że teraz mamy więcej dzieci małych jak starszych, nie zarabiamy nic prawie, z której to przyczyny szwalnia nasza znajduje się obecnie w bardzo miernym stanie.*“ [↑](#footnote-ref-46)
47. RKM-4525: vėl dėkoja grafienei už jos gerumą ir auką vaikams, kuri kažkaip susijusią su jų mokymu. [↑](#footnote-ref-47)
48. *Kurjer Warzawski*, dnia 8 (20) grudnia 1877, Nr. 281, s. 2. [↑](#footnote-ref-48)
49. *Rys historyczno-statystyczny ochrony 9-ej*, s. 24, 27. [↑](#footnote-ref-49)
50. *Tygodnik Ilustrowany*, Warszawa, 24-ego maja 1890 r., No. 21, s. 326. [↑](#footnote-ref-50)
51. *Rys historyczno-statystyczny ochrony 9-*ej, s. 26: „*Rady Opiekuńczej”*. [↑](#footnote-ref-51)
52. O. Bour, *Deutsch-polnische Stiftungstraditionen*, s. 73. [↑](#footnote-ref-52)
53. *Tygodnik Ilustrowany*, Warszawa, 24-ego maja 1890 r., No. 21, s. 326. [↑](#footnote-ref-53)
54. A. Biernacki, *Maria Przezdziecka*. [↑](#footnote-ref-54)
55. *Rigasche Zeitung*, Nr. 62, den 16. (28.) März 1885, s. 1. Pilna leidinio antraštė prancūzų k.: Alexandre Przezdziecki, *Monuments du moyen-âge et de la Renaissance, dans l‘ancienne Pologne depuis les temps les plus reculés jusqu‘à la fin du XVII. siècle*, 1855. [↑](#footnote-ref-55)
56. *Rigasche Zeitung* Nr. 142, den. 26 Juni (8. Juli) 1887, s. 3. [↑](#footnote-ref-56)
57. *Pamiętnik towarzystwa literackiego imienia Adama Mickiewicz*, pod redakcya Adama Pilata. Rocznik I., s. 289-300, in: *Przegląd powszechny, Rok Czwarty, tom XVI., Październik, listopad, grudzień*, Kraków, 1887, s. 298. [↑](#footnote-ref-57)
58. Gustaw Manteuffel, Listy z nad Baltyku. XIII, in: *Przegląd powszechny. Rok czwarty. Tom XV. Lipiec, sierpień, wrzesień*, Kraków, 1887, s. 314–328. [↑](#footnote-ref-58)
59. *Rigasche Zeitung*, Nr. 120, den 26. Mai (7. Juni) 1888, s. 1; *Rigasche Zeitung*, Nr. 117, den 23. Mai (4. Juni) 1888, s. 1. [↑](#footnote-ref-59)
60. R. Przezdziecki, *Aleksander Przezdziecki*, s. 207. [↑](#footnote-ref-60)
61. Skaitmeninę šio iliustruoto vertimo kopiją galima rasti interneto svetainėje adresu: <[https://polona.pl/item/bulla-ineffabilis,NTgzMzM5MA/2/#info:metadata](https://polona.pl/item/bulla-ineffabilis%2CNTgzMzM5MA/2/#info:metadata)>. [↑](#footnote-ref-61)
62. R. Przezdziecki, *Aleksander Przezdziecki*, s. 208–209. [↑](#footnote-ref-62)
63. T. Rączka. *Polsko-inflancka literatura romantyczna*, s. 278. [↑](#footnote-ref-63)
64. Х. Сомс, Альбом "Terra Mariana" - подарок Папе Римскому I Льву XIII, с. 176–179. [↑](#footnote-ref-64)
65. A. Przezdziecki, Gallerja obrazów postawska, s. 194–202. [↑](#footnote-ref-65)
66. Ten pat, p. 73. [↑](#footnote-ref-66)
67. R. Przezdziecki, *Aleksander Przezdziecki*, s. 71–72, 91. [↑](#footnote-ref-67)
68. Ibid., s. 93. [↑](#footnote-ref-68)
69. Ibid., s. 104–105. [↑](#footnote-ref-69)
70. Ibid,, s. 114. [↑](#footnote-ref-70)
71. Ibid,, s. 159. [↑](#footnote-ref-71)
72. Ibid., s. 159. [↑](#footnote-ref-72)
73. J. Ziemczonok, Traktem Stefana *Batorego*, s. 79-80 [↑](#footnote-ref-73)
74. J. Ziemczonok, Traktem Stefana *Batorego*., s. 254. [↑](#footnote-ref-74)
75. Ibid., s. 280. [↑](#footnote-ref-75)
76. Ibid., p. 73. Apie 1843 m. [↑](#footnote-ref-76)
77. *Pamiętnik wystawy miniatur, oraz tkanin i haftów, urządzonej w domu własnym w Warszawie przez Towarzystwo opieki nad zabytkami przeszłości w czerwcu i lipcu 1912 roku*, Warszawa, 1912, s. 82. Atvaizdas neišlikęs, kataloge jis taip pat nebuvo pateiktas. [↑](#footnote-ref-77)
78. August Sokołowski, *Dzieje porozbiorowe narodu polskiego ilustrowane*. T. 4 [1831-1908], Warszawa, 1905, s. 137. [↑](#footnote-ref-78)
79. R. Przezdziecki, *Aleksander Przezdziecki*, s. 159–161. [↑](#footnote-ref-79)
80. Ibid., s. 162. [↑](#footnote-ref-80)
81. A. Biernacki, *Maria Przezdziecka*. [↑](#footnote-ref-81)
82. A. Biernacki, *Maria Przezdziecka*. Šis Marijos atvaizdas išlikęs ir saugomas Lazienkų rūmuose (Museum Łazienki Królewskie). [↑](#footnote-ref-82)
83. D-32//Dailės inventorinė knyga I (1-762), l. 9v–10. [↑](#footnote-ref-83)
84. Pagal eksponato kortelės informaciją, restauruota 1997–1999 m. Prano Gudyno restauravimo centre. [↑](#footnote-ref-84)
85. 1841 m. balandį Marija Tyzenhauzaitė dar nebuvo ištekėjusi. Už išsakytus spėjimus, vedusius į didesnį žinojimą, dėkoju kolegai Giedriui Kujeliui. [↑](#footnote-ref-85)
86. R. Przezdziecki, *Aleksander Przezdziecki*, s. 173. [↑](#footnote-ref-86)
87. RKM-4517, 4534, 4514 ,4516 (labai asmeniškas laiškas, skirtas žmoną kamuojančiai ligai). [↑](#footnote-ref-87)
88. RKM-4534. [↑](#footnote-ref-88)
89. Galbūt Krokuvoje, nes pats J. Łepkowskis gyveno Krokuvoje ir iš čia siuntė laiškus Marijai (RKM-4534, l. 2: „*z Krakowa*“). [↑](#footnote-ref-89)
90. RKM-4512, l. 1-1v: „*Jaśnie WPani podaje uwagi w zakresie, estetyki, poezyi i jej działań narodowych*.“ [↑](#footnote-ref-90)
91. Ibid, l. 1v–2. [↑](#footnote-ref-91)
92. RKM-4493. Šiandien paveikslas „*Šv. Timofiejaus ir jo žmonos maurės kankinystė*” saugomas Varšuvos nacionaliniame muziejuje. [↑](#footnote-ref-92)
93. RKM-4493, l. 3-3v. [↑](#footnote-ref-93)
94. Pagal Adomo Mickevičiaus poemą „*Ponas Tadas*”. [↑](#footnote-ref-94)
95. RKM-4507, l. 2: „*Pobyt tegoroczny na Litwie...*“. [↑](#footnote-ref-95)
96. RKM-4508, 4495. [↑](#footnote-ref-96)
97. RKM-4508, l. 1: „*... zdałałam zebrać informacye względem powierzonej mi, przez Panią Hrabinę, sprawy..*“ [↑](#footnote-ref-97)
98. RKM-4508, pati laiško autorė Magdalena laiške pasakoja, kokios informacijos reiktų sėkmingam padirbinimui antkapio (vartoja du teminus: ) pas architektą Rothą.: l. 2, [↑](#footnote-ref-98)
99. RKM-4508, l. 1v–2. [↑](#footnote-ref-99)
100. Ibid., l. 2. [↑](#footnote-ref-100)
101. RKM-4495. Matyt, po 1880 m. gruodžio 2 d. Magdalenos Andrzejkowicz rašyto laiško iki 1881 m. kovo 31 dienos turėjo būti dar vienas laiškas, nes dailininkė mini savo siūlymą, neminimą pirmame laiške, grafienei pirkti paveikslą. [↑](#footnote-ref-101)
102. RKM-4495, l. 1v–2: „*…teź Pani Hrabinej podziękowanie za łaskawą odpowiedź na moją propozycyą zwliczenia rozpoczęca źądanego przez nią obrazu*”. [↑](#footnote-ref-102)
103. Ibid, l. 2. [↑](#footnote-ref-103)
104. #  R. Przezdziecki, *Aleksander Przezdziecki*, s. 98.

 [↑](#footnote-ref-104)
105. Ibid., s. 98. [↑](#footnote-ref-105)
106. Ibid., s. 99, 114. [↑](#footnote-ref-106)
107. # M. Berkan-Jabłońska, *Arystokratka i biedermeier*, s. 41.

 [↑](#footnote-ref-107)
108. Pvz., RKM-4441, l. 110. [↑](#footnote-ref-108)
109. RKM-3129, l. 9v: „*prośby powinne być pisane do mnie w języku dla mnie zrozumiałym*“; RKM-4440, l. 292: „*Ponieważ po rusku nie czytam*“. [↑](#footnote-ref-109)
110. *Tygodnik Ilustrowany*, Warszawa, 24-ego maja 1890 r., No. 21, s. 326: „... *której administracyą niemal do ostanéj chwili zajmowała się osobiście*...“ [↑](#footnote-ref-110)
111. RKM-3150, l. 8: „*Czy to possesor augulis tak zbiedniał źe nawet juź i 5 rubli nie jest w stanie zapłacić?*“ [↑](#footnote-ref-111)
112. RKM-4440, l. 249, 270. [↑](#footnote-ref-112)
113. RKM-3130, l. 6: „*Szczepy do ogrodu Rakiskiego źyczyłam mieć z rygi, sprowodzonoo zaś z Peterburga, z ogrodnictwa wcale niesłynącego*“. [↑](#footnote-ref-113)
114. RKM-3130, l. 8, 56, 57. [↑](#footnote-ref-114)
115. RKM-3130, l. 10. [↑](#footnote-ref-115)
116. RKM-4440, l. 255. [↑](#footnote-ref-116)
117. RKM-4443. [↑](#footnote-ref-117)
118. J. Ziemczonok, Traktem Stefana *Batorego*, s. 80. [↑](#footnote-ref-118)
119. *Rigasche Zeitung*, Nr. 44, den 23. Februar (7. März) 1881, s. 2. [↑](#footnote-ref-119)